༄། །བདུད་ཀྱི་གཡུལ་ལས་རབ་ཏུ་རྒྱལ་བར་བྱེད་པའི་བསྙེན་པའི་མན་ངག་བཞུགས་སོ།།
བླ་མ་དང་ཡེ་ཤེས་མགོན་པོ་གཉིས་སུ་མེད་པ་ལ་ཕྱག་འཚལ་ལོ། །ནག་པོ་བདུད་ཀྱི་རྒྱལ་མཚན་ཀུན་སྙོལ་ཞིང་། །
དཀར་པོ་ཆོས་ཀྱི་བ་དན་སྐྱོང་བའི་གཉེན། །བསྟན་སྲུང་བྱ་རོག་མིང་ཅན་འདི་འདྲའི་རྫི། །བསྟན་པའི་བར་སྣང་གར་ཡང་གཞན་མ་ལངས། །དེ་ལྟར་ཤེས་ནས་ཕྱག་བྱས་དེ་བསྙེན་ཐབས། །གང་གི་ལག་སོན་མོད་ལ་གང་ལེགས་པ། །ཆར་རྒྱས་དབྱར་ཀའི་ཡིད་འོང་མཚོ་དག་དང་། །གོང་དུ་འཕེལ་ལ་འགྲན་པས་དགའ་བ་སྐྱེས།། དེ་ཡང་འོ་སྐོལ་གྱི་སྟོན་པའི་བདུད་ཀྱི་གཡུལ་ལས་རབ་ཏུ་རྒྱལ་བ་ཞེས་བྱ་བའི་ཆོས་ཀྱི་རྣམ་གྲངས་ཆེན་པོའི་བསྙེན་པའི་མན་ངག་བཤད་པར་བྱ་སྟེ། འཁོར་ལོ་སྡོམ་པའི་རྣལ་འབྱོར་ལ་གནས་པའི་མཐར་བགེགས་ལ་གཏོར་མ་བྱིན་ནས་བསྐྲད་ལ། དཀྱིལ་འཁོར་རྟེན་རྫས་རྣམས་སྦྱང་བའི་ཕྱིར། ཨོཾ་ཤཱུ་ནྱ་ཏཱ་ཛྙཱ་ན་བཛྲ་སྭ་བྷཱ་ཝ་ཨཱཏྨ་ཀོ྅ཧཾ། སྟོང་པའི་དབྱིངས་སུ། ཡཾ་ལས་རླུང་གི་དཀྱིལ་འཁོར་ནག་པོ་ཟླ་གམ། རཾ་ལས་མེའི་དཀྱིལ་འཁོར་དམར་པོ་གྲུ་གསུམ། བཾ་ལས་ཆུའི་དཀྱིལ་འཁོར་དཀར་པོ་ཟླུམ་པོ། ལཾ་ལས་སའི་དཀྱིལ་འཁོར་སེར་པོ་གྲུ་བཞི། བྷྲཱུཾ་ལས་རི་མཚོ་གླིང་རྣམས་ཀྱིས་བསྐོར་བའི་རི་རབ་ཀྱི་རྩེར། པཾ་ལས་པདྨ་འདབ་མ་སྟོང་དང་ལྡན་པའི་གེ་སར་ལ་ཧ་ལས་སྣ་ཚོགས་རྡོ་རྗེ་གདོང་བཞི་པའི་ལྟེ་བར་ཉི་མ་ལ་ཧཱུྃ། དེ་གསུམ་གྱི་འོད་ཟེར་གཅིག་ཏུ་འདྲེས་པ་འཕྲོས་པས། འོག་དང་སྟེང་ལོགས་ཕྱིར་རིམ་པ་བཞིན་རྡོ་རྗེའི་ས་གཞི་གུར་བླ་བྲེ་ར་བ་དང་དྲྭ་བ། བར་ཆད་ཀྱི་བདུད་ཐམས་ཅད་ཀྱིས་མི་ཕྱེད་པ། དེའི་ཕྱི་རོལ་དུ་རལ་གྲི་འཁོར་ལོ་མདའ་ཕུར་བུ་གྲི་གུག་ཁ་ཊྭཱཾ་ག་རྡོ་རྗེ་རྩེ་མོ་གཅིག་པ་དང་གསུམ་པ་ཉི་ཤུ་རྩ་ལྔ་པ་སོགས་མཚོན་ཆ་སྣ་ཚོགས་པ་དང་། མེ་ཁ་དོག་ལྔས་ཡོངས་སུ་བསྐོར་བའི་དབུས་སུ་ཨོཾ་དཀར་པོ་རྣམ་པར་སྣང་མཛད་ཀྱི་རང་བཞིན་ཞུ་བ་ལས་དུར་ཁྲོད་བརྒྱད་དང་བཅས་པའི་སྐུའི་དཀྱིལ་འཁོར་རྩིག་པ་རྡོ་རྗེ་རིན་པོ་ཆེ་དཀར་སེར་དམར་ལྗང་སྔོ་བ་ལས་གྲུབ་པ་གྲུ་བཞི་པ་རྨང་གི་ཕྱིར་པདྨ་རཱ་གའི་སྣམ་བུ། ཁ་ཁྱེར་ལ་གསེར་གྱི་ཕ་གུ། མུན་པར་གསེར་གདུང་ལས་མུ་ཏིག་གི་དྲྭ་བ་དྲྭ་ཕྱེད། བྱ་འདབ་ལས་ཐུར་དུ་བ་ཀུ་ལཱའི་སྟེང་དུ་མདའ་ཡབ་དཀར་པོ། བར་བར་དུ་གདུགས་དང་འཕན་རྒྱལ་མཚན་གྱིས་བརྒྱན་པ། ཁང་པ་བརྩེགས་པ་དབུས་འཕྱུར་བུ་ཡིད་བཞིན་གྱི་ནོར་བུ་རིན་པོ་ཆེས་ཏོག་བྱས་པ། སྒོ་བཞི་རྟ་བབས་བཞི་དང་ལྡན་པའི་སྟེང་གི་པདྨ་ལ་གསེར་གྱི་འཁོར་ལོ་གདུགས་ཀྱིས་ཕུབ་པ་ལ་རི་དྭགས་ཟུང་ལྟ་བ། ཕྱི་ཀུན་ཏུ་བཟང་པོའི་རྒྱན་བཀོད་པའི་གཞལ་མེད་ཀྱི་ཁང་ཆེན་པོ་ཇི་ལྟ་བ། ནང་ཞག་གི་རྒྱ་མཚོ། དེའི་ནང་དུ་ཚུད་ཅིང་ཕྱེད་ཀྱི་ཚད་དབྱིབས་དེ་ལྟ་བུའི་གསུང་གི་དཀྱིལ་འཁོར་རྩིག་པ་ནོར་བུ་དཀར་དམར་སྔོ་བ། ནང་ཁྲག་གི་རྒྱ་མཚོ། དེའི་ནང་དུ་ཚུད་ཅིང་ཕྱེད་ཀྱི་ཚད་ཐུགས་ཀྱི་དཀྱིལ་འཁོར་ཐོད་པ་སྐམ་རྙིད་རློན་གསུམ་གནམ་ལྕགས་ཀྱི་ཞུན་དང་ཁྲག་ཞག་གི་འདམ་གྱིས་བརྩེགས་པ་དུར་ཁྲོད་ཀྱི་ཁང་པའི་མཚན་ཉིད་ཚང་བ། ནང་ཀླད་པའི་རྒྱ་མཚོ། དེའི་ནང་དུ་བདེ་ཆེན་གྱི་འཁོར་ལོ་རལ་གྲིའི་ཕྲེང་བས་གྲུ་བཞི་གླིང་དགུར་བཅད་པའི་ལྟེ་བར། གྲི་གུག་དང་རྡོ་རྗེས་ཟླུམ་པོར་བསྐོར་བའི་ཕྱི་མ་དྲག་པོ་ཨེ། ནང་མ་པདྨ་འདབ་མ་བརྒྱད་པའི་ཟེའུ་འབྲུར་ཉི་མའི་གདན་དང་། འཁོར་གནས་ཐམས་ཅད་དུ་ཧཱུྃ་མཐིང་ནག་འབར་བ་རེ། དབུས་ཀྱི་ཧཱུྃ་ཡོངས་སུ་གྱུར་པ་ལས། དཔལ་ཡེ་ཤེས་ཀྱི་མགོན་པོ་ཆེན་པོ་བྱ་རོག་གི་མིང་ཅན། བདུད་དང་བདུད་ཀྱི་ཕྱོགས་ལ་དྲག་ཤུལ་ཆེན་པོར་ཁྲོས་པ། ཟ་བྱེད་སྲིན་པོའི་གཟུགས། མཐིང་ནག་སྦོམ་ཞིང་ཐུང་ལ་གསུས་པ་འཕྱང་བ། ཡན་ལག་རགས་པ། ཞལ་གདངས་ཤིང་མཆེ་བ་རྣོ་དཀར་གངས་རི་འདྲ་བ་གཙིགས་པའི་བར་ནས་སྲིད་པ་བཤོལ་བའི་ཆུ་འབྲུབ་པ། ལྗགས་གློག་ལྟར་རྣམ་པར་འགྱུར་བ། ཧ་ཧ་དང་ཧཱུྃ་ཧཱུྃ་ལ་སོགས་པའི་ང་རོ་འབྲུག་སྟོང་དུས་གཅིག་ཏུ་ལྡིར་བ་ལྟ་བུར་བསྒྲགས་པས་ཁམས་གསུམ་གྱི་དབང་པོ་ཐམས་ཅད་མྱོས་སུ་འཇུག་པ། ཁྲོ་གཉེར་བསྡུས་པའི་ཤངས་ནས་འཐོར་བྱེད་ཀྱི་རླུང་འཚུབས་པས་མ་རུངས་པ་ཐམས་ཅད་བརླག་པར་བྱེད་པ། གདུག་པ་ཅན་ཐམས་ཅད་གཟིར་བའི་སྤྱན་གསུམ་ཉི་མ་འབུམ་བཞིན་འབར་ལ་སྨ་ར་ཨག་ཚོམ་སྨིན་མའི་མེ་འཁྱོག་པོར་འཁྱིལ་བ། བདུད་བཞི་འདུལ་བའི་ཕྱག་བཞིའི་དང་པོ་གཉིས་ཀྱིས་བཻ་ཏའི་འབྲས་བུ་སྙིང་འདྲ་བ་དང་། ལྷ་མ་ཡིན་གྱི་ཐོད་པ་བདུད་བཞིའི་ཁྲག་གིས་གང་བ་ཐུགས་ཀའི་སྟེང་འོག་ཏུ་བཟུང་ནས་ཡུམ་ལ་འཁྱུད་པ། འོག་མ་གཉིས་རོ་ལངས་ཀྱི་ལྕེ་ལས་གྲུབ་པའི་རལ་གྲི་འབར་བ་དང་དབང་ཕྱུག་གི་རྩེ་གསུམ་དར་དཔྱངས་ཌཱ་མ་རུ་དང་ལྡན་པ་འཕྱར་བ། རཱུ་ཏྲ་བཏུལ་བའི་རུས་པའི་རྒྱན་དྲུག །ཐོད་པ་དང་རིན་པོ་ཆེའི་ཅོད་པན། རྣ་ཆ། མགུལ་རྒྱན། སེ་མོ་དོ། ཕྱག་ཞབས་ཀྱི་གདུ་བུ། འོག་པག་ཕུད་ཀྱི་སྒྲ་དང་དུག་གི་རླངས་པ་མི་ཟད་པ་འབྱིན་པའི་ཀླུ་བརྒྱད། རཀྟའི་ཐིག་ལེ། ཞག་གི་ཟོ་རིས། ཁྲག་སྦལ་འཛག་པའི་མགོ་བོ་ལྔ་བཅུ་རྒྱུ་མར་བརྒྱུས་པའི་དོ་ཤལ་རྣམས་ཀྱིས་སྤྲས་པ། སྐྲ་མཚམས་སུ་སྤྲུལ་པའི་ཁྱུང་ནག །སྤྱི་གཙུག་ཏུ་དཔལ་ལྡན་ལྷན་ཅིག་སྐྱེས་པ་དང་ཡིད་བཞིན་གྱི་ནོར་བུ་གནས་པ། གླང་པོ་ཆེ་ས་སྲུང་གི་པགས་པ་དང་དར་དཔྱངས་ཀྱིས་སྟོད་གཡོགས་པ། མ་ཏྲཾ་དང་སྟག་མི་ཟན་སྟོང་གི་ཞིང་ཤམ་ཐབས་སུ་མཛད་དེ། སྐུའི་བ་སྤུའི་ཁུང་ནས་སྤྲོས་པའི་བསྐལ་པ་སྲེག་པའི་མེ་མི་བཟད་པའི་དུ་བ་འཁྲུག་པའི་དབུས་ན་རྒྱལ་པོ་ཆེན་པོའི་རོལ་པས། རྡོ་རྗེའི་ཐོག མཚོན་ཆ་སྣ་ཚོགས་པའི་འཁྱུག ཁྲོ་བོ་འཆོལ་བའི་སེར་བ་འབེབས་བཞིན་དུ་འཇིགས་བྱེད་དང་དུས་མཚན་བསྒྲལ་བའི་བཾ་ཆེན་པོ་བརྫིས་ཏེ་བཞུགས་པའི་པང་དུ། ཙཎྜི་ཀ་སྐུ་མདོག་ནག་མོ་ཁྲོ་བའི་ཞལ། སྤྱན་གསུམ་དམར་ལ་ཟླུམ་པ། ཕྱག་གཡས་གཤིན་རྗེའི་ལྕེ་འདྲ་བའི་གྲི་གུག་དང་། གཡོན་མུ་སྟེགས་བསྒྲལ་བའི་ཐོད་པ་ཁྲག་གིས་གང་བ་ཡབ་ལ་སྟོབ་པ། དབུ་སྐྲ་སེར་པོ་ཐུར་དུ་གྲོལ་བ། གཅེར་བུ་ཐོད་པ་དང་སྦྲུལ་དང་ཕྱག་རྒྱ་ལྔས་བརྒྱན་ཅིང་ཡབ་དང་རྡོ་རྗེ་པདྨ་གཉིས་སུ་མེད་པར་སྙོམས་པར་ཞུགས་པ། གཡས་སུ་དབྱིངས་ཡུམ་ཨེ་ཀ་ཛཱ་ཊི་ཁྲོ་མོ་མཆེ་གཅིག་སྤྱན་གཅིག་མ། གཡས་ཞིང་དབྱུག་དང་གཡོན་སྙིང་དང་ལྕགས་སྤྱང་ཁྲ་ཐབས་སུ་འགྱེད་པ། འཇའ་ཚོན་གྱི་བེར་གྱོན་ཏེ་རལ་པ་རྟིང་པར་དྲུད་ནས་གཡས་བརྐྱང་གིས་རོའི་ཁར་བཞུགས་པ། གཡོན་དུ་སྒྲོལ་ཡུམ་འདོད་ཁམས་ཀྱི་དབང་ཕྱུག་དུད་པའི་སོལ་བ་མ་ནག་མོ་སྐེམ་ཞིང་སྦེག་ལ་ཤིན་ཏུ་གཏུམ་པ་ཞལ་གདངས་ནས་མཆེ་བ་བཞི་གཙིགས་པའི་བར་དུ་མི་རོ་གསོལ་བ། སྤྱན་གསུམ་ལྡོག་ནས་གཟིགས་པ། ཕྱག་གཡས་རལ་གྲི་དང་བྷཱཉྫ། གཡོན་ཤཱཀྟི་དང་ཏྲི་ཤཱུ་ལ། མ་མོའི་ཆས་བརྒྱད་ཀྱིས་སྤྲས་ཏེ་བོང་བུ་གྭ་དམར་གྱི་སྟེང་ན་ཙན་འཁྱིལ་གྱིས་བཞུགས་པ། ཤར་གྱི་འདབ་མར་འཕྲོག་མ་དཀར་མོ། ལྷོར་གླང་སྣ་མ་སེར་མོ། ནུབ་ཏུ་སྲིན་མོ་རལ་པ་ཅན་དམར་མོ། བྱང་དུ་མྱོས་བྱེད་སའི་གཙུག་ལྗང་ཁ། ཞལ་གཅིག་ཤིན་ཏུ་ཁྲོས་པ། ཕྱག་བཞིའི་གཡས་ཀྱི་དང་པོ་རྣམས་སུ་ལྕགས་ཀྱུ་ཞགས་པ་ལྕགས་སྒྲོག་དྲིལ་བུ། འོག་མ་རྣམས་རལ་གྲི། གཡོན་ཐམས་ཅད་ལ་ཐོད་ཁྲག་དང་རྩེ་གསུམ། ཡེ་ཤེས་ཀྱི་མ་རེ་ཏི་མཆེད་བཞི་ཀའང་གཅེར་བུ་ཐོད་པ་དང་སྦྲུལ་དང་ཕྱག་རྒྱ་ལྔས་བརྒྱན་ཏེ་གཡས་བརྐྱང་གིས་རོའི་ཁར་བཞུགས་པ། མཚམས་བཞིར་ཐོད་པ་བདུད་རྩིས་གང་བ། ཆོས་འབྱུང་གི་གྲུ་མདུན་ནས་གཡས་སྐོར་དུ། ཧཱུྃ་མཛད་ཡེ་ཤེས་ཀྱི་མགོན་པོ་ནག་པོ་ཞལ་གཅིག་ཕྱག་གཉིས་པ་སྲིན་པོའི་གཟུགས་ཅན་རང་གི་ཤ་ལ་ཟ་བ་ཙམ་དུ་གཏུམ་པ། གད་རྒྱངས་དང་བཅས་པའི་སོ་དང་མཆུ་ལས་ཁྲག་འཛག་ཅིང་སྤྱན་གསུམ་དམར་པོ། དབུ་སྐྲ་སེར་པོ་ཐོད་ཕྲེང་གིས་བཅིངས་ཤིང་ཕྱག་གཡས་འབར་བའི་གྲི་གུག་འཕྱར་ཞིང་། གཡོན་ཐོད་ཁྲག་ཐུགས་ཀར་བཟུང་བ། དུར་ཁྲོད་ཀྱི་ཆས་ཀྱིས་བརྒྱན་ཏེ་གཡོན་བརྐྱང་གིས་རོའི་ཁར་བརྗིད་པར་བཞུགས་པ། མྱུར་མཛད་ཡེ་ཤེས་ཀྱི་མགོན་པོ་ནག་པོ་ཞལ་གཅིག་ཕྱག་དྲུག་པ། གཡས་གསུམ་གྲི་གུག་ཐོད་ཕྲེང་ཌཱ་མ་རུ། གཡོན་གསུམ་ཐོད་ཁྲག་རྩེ་གསུམ་ཞགས་པ། འཇིགས་སུ་རུང་བའི་བཞིན་རས་ཅན། དཔྲལ་བར་སིན་དྷུ་རས་བྱུགས་པ། དུར་ཁྲོད་ཀྱི་ཆས་ཐམས་ཅད་ཀྱིས་བརྒྱན་ཏེ་གྱད་ཀྱི་དོར་སྟབས་སུ་ལོག་འདྲེན་གླང་པོ་ཆེའི་གདོང་པ་ཅན་བརྫི་བ། གསང་བ་ཡེ་ཤེས་ཀྱི་མགོན་པོ་ནག་པོ་གདོང་བཞི་པ། རྩ་ཞལ་སྟེང་མ་གཉིས་ནག་པོ། གཡས་གཡོན་གཉིས་ལྗང་ནག ཕྱག་བཞིའི་དང་པོ་གཉིས་གྲི་གུག་དང་ཐོད་ཁྲག་ཐུགས་ཀར་སྟེང་འོག་ཏུ་འཛིན་པ། འོག་མ་གཉིས་རལ་གྲི་དང་རུས་ཕྲེང་འཕྱར་བ། སྤྱན་བཅུ་གཉིས་མེ་ལྟར་འབར་བ། ཞལ་མཆེ་བ་གཙིགས་ཤིང་མཆུ་འཕྱང་བ། ཚངས་སྐུད་དུར་ཁྲོད་ཀྱི་ཆས་ཀྱིས་བརྒྱན་ཏེ་གཡས་བརྐྱང་གིས་རོའི་གདན་ལ་བཞུགས་པ། ཟླ་གམ་གསུམ་ལ་དེ་དག་གི་ཡུམ་མཁའ་འགྲོ་ནག་མོ། ཞི་བྱེད་དཀར་མོ། སྲུང་བྱེད་སེར་མོ་སྟེ་ཡེ་ཤེས་ཀྱི་མ་གསུམ། གྲུ་བཞིར་དཔལ་ལས་ཀྱི་མགོན་པོ་དང་། ཡུམ་ཙཎྜི་ཀ་དམར་མོ་འབར་བའི་གདོང་། སྐུའི་སྤྲུལ་པ་ཚེ་བདག་དང་ཤ་ཟ་མ། གསུང་གི་སྤྲུལ་པ་སྲོག་བདག་དང་ཁྲག་འཐུང་མ། ཐུགས་ཀྱི་སྤྲུལ་པ་འཆི་བདག་དང་རྩ་འཇིབ་མ་སྟེ་ལས་ཀྱི་མ་གསུམ། ཡབ་རྣམས་ཐུང་ལ་གེལ་བས་མིའུ་ཐུང་ལྟ་བུ། ཁྲོ་བོའི་བཞིན་ལ་བྱ་རོག་གི་མཆུ། རྔམ་ཞིང་རྐན་སྒྲ་ཏོག་པས་སྲིད་པ་གསུམ་ལྡེག་པ། གཡས་འབར་བའི་གྲི་གུག་འཕྱར་ཞིང་གཡོན་ཐོད་ཁྲག་ཐུགས་ཀར་འཛིན་པ། སྐུ་ལས་གདུག་པའི་མེ་ཕུང་འཕྲོ་ཞིང་དུར་ཁྲོད་ཀྱི་ཆས་ཐམས་ཅད་འཆང་བ། ཁྲོས་པའི་ཞབས་བརྡབས་པས་ས་གཞི་གཡོ་ཞིང་བདུད་ཀྱི་སྡེ་ཐམས་ཅད་བརླག་པར་བྱེད་པ། རྡོ་རྗེའི་གཤོག་པ་བརྒྱངས་པས་དྲག་པོའི་ལས་ལ་རྒོད་པ། མ་མོ་བདུན་ཀའང་ཤིན་ཏུ་གཏུམ་ཞིང་སྦེག་པ། རལ་གྲི་དང་ཐོད་ཁྲག་ཅན་མ་མོའི་ཆས་ཐམས་ཅད་ཀྱིས་བརྒྱན་ཏེ་རོལ་པའི་སྟབས་ཀྱིས་རོའི་ཁར་བཞུགས་པ། ལིང་རྩེར་སྐུའི་མགོན་པོ་སྟག་ཞོན་ནག་པོ་ཕྱག་གཡས་ཙནྡན་གྱི་བེང་དགྲ་བོའི་ཀླད་དུ་གསོར་ཞིང་། གཡོན་ཉམས་པའི་སྐེ་ནས་བཏགས་ཏེ་ཁྲིད་པའི་ཞགས་པ་དང་བཅས་པས་པར་བུ་ཁྲག་གིས་གང་བ་ཐུགས་ཀར་འཛིན་པ། ཀླད་དུ་བྱ་ཁྲ་གཞུང་བ། རོལ་དུ་སེངྒེ་དོམ་དྲེད་ཅེ་སྤྱང་ཁྲིད་ཅིང་གཏུམ་མོ་ནག་མོ་ཁྲམ་བཾ་དང་ནད་རྐྱལ་འཛིན་པ་དང་རྩེ་བ། དམོད་པ་དྲག་སྔགས་ཀྱི་མགོན་པོ་བེང་དམར་སྨུག ཕྱག་གཡས་དམག་གི་གཏེར་ཙནྡན་གྱི་བེང་བསྒྲེང་བ། གཡོན་ཞགས་པ་དང་བཅས་པའི་ཕུར་པ་ཐུགས་ཀར་འཛིན་པ། ཀུན་ཏུ་དགྱེས་མ་ནག་མོ་གྲི་ཐོད་འཛིན་པ་དང་རྩེ་བ། ཡོན་ཏན་གྱི་མགོན་པོ་ལེགས་ལྡན་མཐིང་ནག ཕྱག་གཉིས་ཐུགས་ཀར་གྲི་གུག་གིས་ཐོད་ཁྲག་དཀྲུག་ཅིང་། ཙནྡན་གྱི་བེང་མཆན་གཡས་སུ་གཟེར་བ། དབུ་ལ་ཁྱུང་ལྡིང་བ། སྟ་ཟུར་ལ་སེངྒེ་འཁྲབ་པ། རྩིབ་ལོགས་ལ་འཕར་དྲེད་འཁྱུག་པ། ཞབས་ལ་སྟག་འཕྲོ་བ། ནད་མཚོན་གྱི་བསྐལ་པ་དགྲ་ལ་འགྱེད་ཅིང་། ཀྲོ་དྷི་ཤྭ་རི་སྔོ་སྐྱ་སྦྲུལ་ཞགས་དང་ཐོད་པ་འཛིན་པ་དང་རྩེ་བ། རྦོད་གཏོང་གི་མགོན་པོ་མ་ནིང་ནག་པོ། ཕྱག་གཡས་ཁ་ཊྭཱཾ་རུ་མཚོན་ཅན་འཕྱར་ཞིང་། གཡོན་ཞགས་པ་དང་སྙིང་འཛིན་པ་ཨུ་མ་དཀར་མོ་གྲི་ཐོད་འཛིན་པ་དང་རྩེ་བ། གསུང་གི་མགོན་པོ་ཚོགས་བདག་ཆེན་པོ་ཨ་གྷོ་ར་མཐིང་ནག ཕྱག་གཡས་ཙནྡན་གྱི་བེང་འཕྱར་ཞིང་། གཡོན་བདུད་རྩི་ལྔས་གང་བའི་ཐོད་པ་ཐུགས་ཀར་བཟུང་ནས། ཟློག་བྱེད་མ་ནག་མོ་གྲི་ཐོད་འཛིན་པ་དང་རྩེ་བ། དེ་ཐམས་ཅད་ཀྱང་མི་བཟད་པའི་ཁྲོ་བོ་ཤིན་ཏུ་འཇིགས་པའི་ཞལ་གདངས་ཤིང་མཆེ་བ་གཙིགས་པ། སྤྱན་གསུམ་གྱེན་ཐུར་ཐད་ཀར་གཟིགས་པ། སྨ་ར་ཨག་ཚོམ་སྨིན་མ་མེར་འབར་བ། དབུ་སྐྲ་སེར་པོ་གྱེན་དུ་བརྫེས་པ་ལ་རིན་པོ་ཆེའི་པར་ཁབ་དང་ཐོད་སྐམ་ལྔས་བརྒྱན་ཅིང་། མགོ་དང་སྙིང་སྦྲེལ་བ་རྒྱུ་མའི་ཐག་པས་བརྒྱུས་པ་དང་སྦྲུལ་སྦྲམ་ག་ཤལ་བྱས་པ་ཟ་འོག་གི་བེར་སུམ་བརྩེགས་སྣྲེལ་ཞིར་གྱོན་ནས་གསེར་གྭ་ཕྲ་མང་མགུལ་ལ་བཅིངས་པ། སག་རིའི་ལྷྭམ་པོ་ཆེ་གསོལ་ནས་གཡོན་བརྐྱང་གིས་དགྲ་བོ་བསྒྲལ་བའི་བམ་ལ་བཞུགས་པ། ཐུགས་ཀྱི་མགོན་པོ་རྡོ་རྗེ་ནག་པོ་འབར་བ་ཞལ་གཅིག་ཕྱག་གཉིས་གྲི་གུག་དང་ཐོད་ཁྲག་ཐུགས་ཀར་སྟེང་འོག་ཏུ་འཛིན་ཞིང་། དབུས་ན་རྣམ་འཕྲུལ་གྱི་གཎྜི་བསྣམས་པ། སྤྱན་གསུམ་དང་ལྡན་པ། ཞལ་མཆེ་བ་གཙིགས་པ། དབུ་སྐྲ་སེར་པོ་གྱེན་དུ་བརྫེས་པ་ལ་མི་མགོ་སྐམ་པོ་ལྔའི་དབུ་རྒྱན། རློན་པ་ལྔ་བཅུའི་དོ་ཤལ། རུས་པའི་རྒྱན་དྲུག་དང་སྦྲུལ་གྱིས་བརྒྱན་པ། སྟག་གི་ཤམ་ཐབས་ཅན། མིའུ་ཐུང་གེལ་བའི་སྟངས་སྟབས་ཀྱིས་རོའི་གདན་ལ་བཞུགས་པ། གཡས་སུ་བྱ་ནག གཡོན་དུ་ཁྱི་ནག རྒྱབ་ན་ཅེ་སྤྱང་། མདུན་ན་མི་ནག སྟེང་ན་ཕོ་ཉ་འགྱེད་པ། ཙཱ་མུཎྜི་ནག་མོ་གྲི་ཐོད་འཛིན་པ་དང་རྩེ་བ། ཕྲིན་ལས་ཀྱི་མགོན་པོ་ནག་པོ་གྲི་གུག་ཞལ་གཅིག་ཕྱག་གཉིས་གཡས་གྲི་གུག་ནམ་མཁའ་ལ་འཕྱར་ཞིང་། གཡོན་ཐོད་ཁྲག་ཐུགས་ཀར་འཛིན་པ། བདུད་ཀྱི་བེར་ནག་པོ་གསོལ་ཞིང་། སྤྱན་གསུམ་མེ་ཕུང་ལྟར་དམར་བ། ཁྲོ་གཉེར་བསྡུས་ཤིང་སྨིན་མ་དང་སྨ་ར་དམར་སེར་འཁྱུག་ལ་མེ་ལྟར་འབར་བ། ཞལ་གདངས་ཤིང་མཆེ་བ་ཟླ་ཚེས་ལྟ་བུ། དབུ་སྐྲ་ཁམ་པ་གྱེན་དུ་བརྫེས་པ་ལ་རིན་པོ་ཆེ་དང་ཐོད་སྐམ་གྱི་དབུ་རྒྱན་དང་། མི་མགོ་ལྔ་བཅུའི་སྐྲ་ལན་བུར་ལྷས་པ་གཅིག་ལ་གཅིག་བརྒྱུས་པས་དོ་ཤལ་བྱས་པ། གསུས་ཁྱིམ་ཆེ་ཞིང་སྐུ་ཤ་རྒྱས་པ། ཤིན་ཏུ་འཇིགས་པའི་ཆ་བྱད་ཅན། ཞབས་གཡས་བསྐུམ་གཡོན་བརྐྱང་བས་མི་རོ་མནན་ནས་ང་རོ་ཕེཾ་སྐད་དུ་སྒྲོག་པ། དཔའ་མོ་ནག་མོ་གྲི་ཐོད་འཛིན་པ་དང་རྩེ་བ། འཇིག་རྟེན་དྲེགས་པའི་མགོན་པོ་ཏྲག་ཤད་ནག་པོ་ཆིབས་སུ་བྲ་ནག་རྟིང་དཀར་ལ་ཆིབས་པ། སྐུ་ལ་བདུད་ཀྱི་བེར་ནག་གསོལ་ཞིང་སྐེད་ལ་གསེར་གྭ་དང་རིན་པོ་ཆེ་བཅིངས་པ། སྟག་རལ་གཡས་དང་གཟིག་ཤུབས་གཡོན་དུ་བཏགས་པ། ཕྱག་གཡས་མདུང་དར་ནག་པོ་འཕྱར་ཞིང་། གཡོན་དགྲ་སྙིང་སྲོག་རྩ་གསུམ་དང་མ་བྲལ་བར་ཁྱེར་བ། བདུད་ཞགས་ནག་པོ་མཐེའུ་ཆུང་གིས་བཟུང་ཞིང་གཞུ་གྲུ་མོ་ལ་བཀལ་བ། མདའ་བྱ་རྒོད་མ་དང་བདུད་ཀྱི་ཁྲམ་ཤིང་སྐེད་ལ་བཙུགས་པ།